2015 | 04 | 20

tab város önkormányzata

Sajtóközlemény

Műszaki bejárás – hamarosan befejeződik a közintézmények korszerűsítése

**Végéhez közeledik Tab Város egyes közintézményeinek energetikai korszerűsítése. A műszaki bejárás során a város vezetői, a műszaki ellenőrök és a kivitelezők közösen tekintették meg az eddig elvégzett munkát a Tabi Takáts Gyula Általános Iskola és Alapfokú Művészeti Iskolában, a Tabi Közös Önkormányzati Hivatalban és a Tabi Járási Hivatalban.**

Az Európai Unió támogatásával, közel 350 millió forintból megvalósuló projekt keretében elvégzik a Tabi Közös Önkormányzati Hivatal, a Tabi Járási Hivatal és a Tabi Takáts Gyula Általános Iskola és Alapfokú Művészeti Iskola épületeinek utólagos külső hőszigetelését, a fűtési rendszer és a világítás korszerűsítését.

- A cél az volt, hogy jóval olcsóbban tudjuk működtetni a közintézményeinket – mondta a műszaki bejáráson Schmidt Jenő, Tab polgármestere. - Az energia sosem lesz olcsóbb – folytatta a polgármester –, és a számlát valakinek ki kell fizetnie. Ezért mi energiatakarékosan próbáljuk működtetni az összes intézményünket.

A beruházás eredményeként évente 1330,660 GJ elsődleges energiahordozót takarítanak meg a tabi intézményekben, és közel 15 millió forintot is megspórolhat az önkormányzat. A műszaki bejárás során minden apró részletet górcső alá vettek a szakemberek, és végül mindent rendben találtak.

- A kivitelezőnek tökéletesen ismernie kellett a beépítendő anyagok, berendezések tulajdonságait, és a felújítás során be kellett tartania a szigorú technológiai előírásokat. A mi feladatunk ezek ellenőrzése volt – mondta Krémer József, építészműszaki ellenőr.

Mindhárom intézménynél elvégezték a külső, illetve a födémszigetelést is, amellyel jelentős energia megtakarítást lehet elérni.

- Ennek pontos mértékét a gázfogyasztás csökkenésénél lehet látni, ami már most is 15-20 százalékkal kevesebb volt. Illetve a hőszigetelés hatása nyáron is megmutatkozik, és ez a beruházás négy-öt év alatt megtérül – mondta Diós András, a Z-Pannon Építőipari Kft. felelős műszaki vezetője.

Új napelemek és napkollektorok is segítik a spórolást, csakúgy mint a kondenzációs technikával működő kazánok, amelyek sokkal jobb hatásfokkal bírnak, mint elődeik.

- 30-35 százalékos megtakarítást lehet elérni velük – tájékoztatott Zakócs Ferenc gépészműszaki ellenőr

A közintézmények energetikai korszerűsítése lassan a végéhez közeledik Tabon, de a környezettudatos törekvések korántsem fejeződtek be.